ThaiBMAหนุนซื้อขายฟิวเจอร์สบอนด์
สมาคมตลาดตราสารหนี้ไทยมีมติเปิดซื้อขายฟิวเจอร์สของอัตราดอกเบี้ยพันธบัตรรัฐบาลอายุ 5 ปี
12 ต.ค. 2553

สมาคมตลาดตราสารหนี้ไทยมีมติเปิดซื้อขายฟิวเจอร์สของอัตราดอกเบี้ยพันธบัตรรัฐบาลอายุ 5 ปี
นางสาวอริยา ติรณะประกิจ  ผู้ช่วยกรรมการผู้จัดการ สมาคมตลาดตราสารหนี้ไทย (ThaiBMA) เปิดเผยว่า การที่คณะกรรมการ บมจ.ตลาดอนุพันธ์ฯ มีมติให้เปิดซื้อขายฟิวเจอร์สของอัตราดอกเบี้ยพันธบัตรรัฐบาลอายุ 5 ปี (5-Year Government Bond Futures) ในวันจันทร์ที่ 18 ตุลาคม ที่จะถึงนี้ ถือเป็นทิศทางที่ดีในการพัฒนาทั้งในส่วนของตลาดอนุพันธ์ และตลาดตราสารหนี้ในประเทศไทย  โดยเฉพาะหากสามารถกระตุ้นนักลงทุนให้เกิดความสนใจ และเกิดสภาพคล่องแล้ว จะเป็นเครื่องมือในการบริหารความเสี่ยงจากการเปลี่ยนแปลงของราคาพันธบัตรที่เป็นผลจากความเคลื่อนไหวของอัตราดอกเบี้ยได้เป็นอย่างดี  เนื่องจากในปัจจุบันยังไม่มีเครื่องมือในการบริหารความเสี่ยงดังกล่าว 
นางสาวอริยา กล่าวว่า อย่างไรก็ตามเรื่องนี้ถือว่าเป็นส่วนหนึ่งของการพัฒนาตลาด เป็นเรื่องใหม่ เนื่องจากต้องยอมรับว่าตลาดตราสารหนี้เอเชียยังอยู่ในระหว่างการพัฒนา และแม้ว่าในบางประเทศ เช่น ไต้หวัน หรือ  มาเลเซีย  เปิดซื้อขายบอนด์ฟิวเจอร์ส มาหลายปีแล้ว  แต่ก็ยังมีวอลุ่มไม่มากเท่าที่ควร  
“การเปิดซื้อขายฟิวเจอร์สของอัตราดอกเบี้ยพันธบัตรรัฐบาลอายุ 5 ปี จะช่วยในการพัฒนาตลาดตราสารหนี้ได้  แต่ก็ต้องพยายามหาทางกระตุ้นในเรื่องของสภาพคล่องด้วย  ไม่ว่าจะเป็นการสนับสนุนให้มีจำนวน Market maker ที่มากพอ  ส่งเสริมด้านดีมานด์จากนักลงทุนสถาบัน  รวมไปถึง ส่งเสริมสภาพคล่องของพันธบัตรรุ่นที่ใช้อ้างอิงด้วย    ดังนั้นจึงเป็นหน้าที่ของผู้ที่เกี่ยวข้องทุกฝ่ายที่จะต้องช่วยกันสนับสนุนในเรื่องนี้”
ผู้ช่วยกรรมการผู้จัดการ ThaiBMA กล่าวว่า ในส่วนของ ThaiBMA ได้หารือร่วมกับ TFEX เพื่อแลกเปลี่ยนข้อมูลการซื้อขายระหว่างตลาดพันธบัตรและตลาดบอนด์ฟิวเจอร์ส   เพื่อวัตถุประสงค์ในการกำกับดูแลตลาด    โดย ThaiBMA จะจัดส่งข้อมูลการซื้อขายพันธบัตรจำนวน 5 รุ่นที่ใช้อ้างอิงในบอนด์ฟิวเจอร์ส     รวมถึงข้อมูลราคา Bid-offer และราคา Mark to Market ของพันธบัตรรุ่นที่เกี่ยวข้องเพื่อให้ TFEX ใช้คำนวณราคา Settlement ของบอนด์ฟิวเจอร์ส   
ทั้งนี้  ฟิวเจอร์สของอัตราดอกเบี้ยพันธบัตรรัฐบาลอายุ 5 ปี จะถือเป็นตัวนำร่องในตลาดบอนด์ฟิวเจอร์ส  เพราะหลังจากนี้ก็จะมีการให้ซื้อขายฟิวเจอร์สของอัตราดอกเบี้ยระยะสั้นที่อ้างอิงกับอัตราดอกเบี้ย BIBOR ประเภท 3 เดือน (3-Month BIBOR Futures) ตามมาในเร็วๆนี้ด้วย
“เรื่องนี้ถือเป็นมาตรการหนึ่งในการพัฒนาตลาดตราสารหนี้  และตลาดอนุพันธ์ในบ้านเรา ซึ่งจำเป็นที่ทาง TFEX  จะต้องมีการประสานงานกันอย่างใกล้ชิดระหว่างหน่วยงานที่เกี่ยวข้อง   ไม่ว่าจะเป็นกระทรวงการคลัง   ธปท.  และ ThaiBMA  เพื่อร่วมกันแก้ปัญหาอุปสรรคและทำให้เกิดความชัดเจน  เพราะต้องใช้เวลาพอสมควรในการที่จะช่วยกันพัฒนา ซึ่งถือเป็นเรื่องที่ดีสำหรับตลาด”นางสาวอริยากล่าว